LeBron James er kominn í 8. sæti á listanum yfir þá leikmenn sem gefið hafa flestar stoðsendingar í NBA-deildinni í körfuknattleik frá upphafi . Í nótt fór James upp fyrir Isiah Thomas , leikstjórnanda Detroit Pistons NBA-meistaranna 1989 og 1990 , en James er sá eini á meðal efstu manna sem ekki spilar í leikstjórnandastöðunni . James er með 9.067 stoðsendingar á þessum tímapunkti . Hann hefur jafnframt gefið flestar stoðsendingar í deildinni á þessu keppnistímabili . Langefstur er að sjálfsögðu John Stockton með 15.806 sendingar en Jason Kidd sem nú er einn af þjálfurum James hjá Lakers er í 2. sæti með 12.091 . Næstir koma : Steve Nash , Mark Jackson , Magic Johnson , Oscar Robertsson og Chris Paul . Sá síðastnefndi er því hæstur þeirra sem eru að spila í dag .